Man vas oor 20 skape in Tazzŉ Man is in Ermelo in Mpumalanga in hegtenis geneem nadat hy met 20 gesteelde skape in sy Toyota Tazz betrap is. Kol. Leonard Hlathi, woordvoerder van die polisie, sê hulle was besig met ŉ roetine-patrollie toe hulle ŉ verdagte Toyota Tazz opgemerk het. Hlathi sê polisiebeamptes het die motor van die pad af getrek waarna hulle gesien het die Tazz se sitplekke is verwyder en dat daar 20 skape in die motor geprop is. Hy sê die bestuurder het nie ŉ permit gehad om die vee te vervoer of ŉ bewys dat hy die skape aangekoop het nie. Hlathi sê 16 van die skape was reeds dood toe die polisie die motor van die pad af getrek het. Hy sê daar is intussen vasgestel dat die skape van ŉ plaas naby Lothair gesteel is. Lt.genl. Thulani Ntobela, provinsiale polisiehoof, sê die man gaan behalwe vir diefstal ook moontlik van dieremishandeling aangekla word. “20 skape in ŉ Toyota Tazz? Hoe op aarde kan iemand iets so wreed doen? Dit is nogals vreemd en moet ten sterkste veroordeel word.”